**Zapisnik s radnog sastanka održanog u četvrtak 30. siječnja 2014. godine u prostorijama Ministarstva znanosti obrazovanja i sporta s početkom u 11,30 sati**

 Sastanak je inicirala Hrvatska udruga ravnatelja osnovnih škola.

Sastanku su prisustvovali: pomoćnica ministra Sabina Glasovac prof., načelnica Sektora za predškolski i osnovnoškolski odgoj i obrazovanje Zdenka Čukelj prof., savjetnica u Kabinetu ministra Mirela Zagorac struč. spec. oec., Nikica Mihaljević, predsjednik te Vinko Grgić i Karmen Hans-Jalšovec, dopredsjednici HUROŠ-a.

Predsjednik Udruge Nikica Mihaljević zahvalio je pomoćnici ministra na primanju, a ona je naglasila da Udrugu smatra aktivnim partnerom za suradnju u godini koja je započela, a nazvala ju je godinom „izazova“ i naglasila da će se oko svih pitanja i donošenja dokumenata tražiti konsenzus struke.

Dnevni red sastanka bio je slijedeći:

1. Status i položaj ravnatelja
2. Otkazivanje Kolektivnog ugovora (Pravilnik o normi)
3. Mreža škola
4. Outsourcing
5. Nikica Mihaljević iznio je problem statusa i položaja ravnatelja s kojim se Udruga već dugi niz godina susreće i nastoji pronaći pozitivna rješenja. Novim zakonom iz 2008. godine ravnatelji su izgubili većinu svojih prava, a poseban se problem javlja kod ravnatelja s VŠS koji se nalaze u sustavu. Sadašnji zakon im omogućava rad do 1.01.2015. godine pa je postavljeno pitanje njihovog statusa nakon tog datuma, kao i mogućnost reizbora ostalih ravnatelja stupanjem na snagu ove odredbe. Iz navedenih razloga podignuta je i ustavna tužba 30. 12. 2010. godine koja do danas nije riješena. Naglašeno je da Udruga trenutno broji 832 člana, da se zalaže za položaj ravnatelja unutar odgojno-obrazovnog sustava kao i za licenciranje za koje se smatra da bi riješilo navedene probleme. Odgovor pomoćnice ministra Sabine Glasovac bio je sljedeći. Planira se donošenje dvaju novih Zakona, jedan za osnovnu, a drugi za srednju školu. Smatra da bi realan rok za njihovo donošenje bio zadnji kvartal 2014. godine jer se želi osigurati kvalitetna javna rasprava i socijalno partnerstvo, odnosno uključivanje svih relevantnih čimbenika u njegovu donošenju. Zbog navedenog razloga ovih dana će se imenovati radna grupa za njegovu izradu u koju će biti uključena i dva predstavnika HUROŠ-a.

Smatra da se položaj ravnatelja može riješiti licenciranjem, ali s obzirom da nema programa licenciranja, potrebno je izraditi kvalitetan model te poziva i Udrugu ravnatelja da iznese svoj prijedlog. Naglašava da bi sredstva za licenciranje, stručna usavršavanja i prioritete iz Strategije znanosti, obrazovanja i tehnologije trebalo aplicirati iz sredstava Europskog socijalnog fonda. Istaknuta je potreba revidiranja dosadašnjeg sustava napredovanja učitelja i stručnih suradnika kao i mogućnost napredovanja ravnatelja.

1. Nakon 20 godina otkazan je Kolektivni ugovor koji vrijedi do 27. ožujka 2014. godine. Pomoćnica ministra naglasila je da se zbog situacije mora hitno izraditi novi Pravilnik o tjednim radnim obvezama učitelja i stručnih suradnika u osnovnoj školi te da je radna skupina za njegovu izradu u formiranju a Udruga će imati jednog svog predstavnika. Naglasila je da se osnovne i srednje škole moraju ujednačiti, a da pri tom treba ostvariti i određene uštede na plaćama, odnosno da treba razmisliti o dodacima koji nisu aktualni.
2. Mreža škola kako je naglasila pomoćnica ministra podložna je promjeni i mora se prići revidiranju postojeće kroz 4 faze: prikupljanje podataka i analiza postojećeg stanja i programa koji se provode, postavljanje smjernica, rasprava i donošenje nove mreže škola. Podloga za izradu prijedloga bit će podaci iz e-matice, a primjena se očekuje od 2015./16. školske godine.
3. Outsourcing odnosno vanjske usluge postale su važno pitanje posljednjih mjeseci pa je i to bila jedna od tema razgovora. Cilj je u sustavu ostvariti uštede. Prije odluke za svaki resor posebno, izvršit će se analiza stanja i donijeti odluka temeljem cost benefit analize. Naglašeno je da je odgojno-obrazovni sustav specifičan i da se neće dozvoliti da eventualne promjene dovedu do poremećaja sustava kao i potreba izrade optimiziranog modela javnog nadmetanja. Konferencija na ovu temu održat će se 7. ožujka 2014. godine.

Sastanak je završio u 13,00 sati. Zapisničar: Karmen Hans Jalšovec